
Nová publikácia MMB približuje ranú tvorbu Arthura Fleischmanna
Múzeum mesta Bratislavy vydalo publikáciu Arthur Fleischmann: medzi Bratislavou a Viedňou, venovanú medzinárodne uznávanému sochárovi a bratislavskému rodákovi. Publikácia približuje jeho pôsobenie medzi Bratislavou, kde pravidelne vystavoval, a Viedňou, kde žil a pracoval až do definitívneho odchodu zo strednej Európy v roku 1938. Prináša nové poznatky o jeho živote a komplexné zhodnotenie jeho ranej tvorby v širšom historickom a umeleckohistorickom kontexte. Súčasťou publikácie je katalóg kompletného súboru takmer 70 diel nachádzajúcich sa na Slovensku. Pochádzajú zo zbierok Múzea mesta Bratislavy, Galérie mesta Bratislavy a Slovenského národného múzea – Historického múzea.
Fleischmannova profesionálna kariéra trvala viac než 60 rokov a rozvíjala sa na štyroch kontinentoch – v Európe, Afrike, Ázii a Austrálii. Sám sa označoval za „cestujúceho sochára“. Pracoval s bronzom, keramikou, drevom i ďalšími materiálmi, pričom sa preslávil najmä ako priekopník umeleckého využitia plexiskla. Hlavnou autorkou publikácie je historička umenia a kurátorka MMB Zuzana Francová, ktorá sa umelcovmu odkazu dlhodobo venuje. Publikácia je dostupná v Kút.museum shope v Starej radnici alebo vo vybraných kníhkupectvách.

Vydanie publikácie z verejných zdrojov podporil Fond na podporu umenia.


Kontakt pre médiá:  
Mgr. Katarína Selecká  
Manažérka PR a marketingu 
katarina.selecka@mmb.sk   
+421 2 5910 08 38 alebo 0902 972 390 

